Imtella' Settembru 10, 2021 Huma tassew ftit il-persuni li llum jistgħu jgħidu li raw mill-viċin it-tigra tat-Tasmania, għaliex din il-ħlejqa għebet minn wiċċ id-dinja mal-85 sena ilu. It-tigra, li kif jixhed isimha hija indiġena għall-kontinent Awstraljan, tixbah ħafna l-volpi u l-lupu li nafu llum il-ġurnata, iżda bl-istrixxi fuq dahrha. Filmat miġbud fl-1935 min-National Film and Sound Archive of Australia juri l-aħħar eżemplari magħruf ta' din l-ispeċi, li mietet sena wara li nġibed il-filmat. Dan il-filmat issa ngħata ħajja ġdida mill-kumpanija Composite Films, li tat il-kulur lill-filmat iswed u abjad, u b'hekk tat l-opportunità lill-pubbliku biex jieħu idea iktar ċara ta; kif kienet tidher din il-ħlejqa. Riċentament nibtet tama ġdida li din l-ispeċi jista' jkun li ma nqerditx għal kollox kif kien maħsub, hekk kif il-gvern Awstraljan irċieva rapporti minn persuni li qalu li rawha fis-selvaġġ.